טודיי (toDay), תכנית ההאצה לחברות סטארטאפ צעירות שיצאה לדרך בינואר השנה מורכבת מצוות רחב בקשת תפקידים שעובד ברמה היומיומית בצמוד עם היזמים על יישום תכנית העבודה לגיבוש המוצר, השגת יעדי הפיתוח העסקי וההובלה לגיוס השקעת סיד. בין השותפים לעשייה והמנטורים ליזמים ולחברות, נמנים שי רפאלי ואודי נצר, יחד עם עוד אנשים יצירתיים במיוחד, כמו המנטליסט, ליאור סושרד, שעובד עם היזמים על חשיבה יצירתית ובניית סיפור המוצר להצגה בפני קהל.
קבוצת המשקיעים של טודיי ברובה מלווה את היזמים כבר מהיום הראשון של התוכנית, כך שיזמים שיעבדו בצמוד לתכנית העבודה וישיגו את יעדיה, אף עשויים להשיג השקעה ראשונית עוד במהלך התכנית ולהגיע בביטחון רב לדמו-דיי המיוחל.
רוני ניזרי גבע, ממנהלי התכנית, מדגיש שטודיי נוצרה מתוך תפישה שצוות התכנית יהיה מחויב ליעדי תכנית העבודה של כל אחד מהסטארטאפים, לא פחות מאשר היזמים עצמם, וכי הדבר בא לידי ביטוי בדינמיקה היומיומית בין כל המעורבים.
“התכנית מתמקדת בסטארטאפים טכנולוגיים בסביבת B2B”, מציין שי מישל, מנהל שותף בטודיי. “אנחנו בונים ביחד עם הסטארטאפ, תכנית עבודה המורכבת מתחנות ויעדים שאנחנו מאמינים שהיזמים יכולים וצריכים להשיג בתקופת התכנית – שישה חודשים עד לדמו-דיי שייערך מול קבוצת המשקיעים של טודיי. אנחנו רוצים לאפשר לכל החברות לעמוד ביעדי התכנית, גם אלה שטרם גייסו השקעה ראשונית, ולכן מציעים, כאופציה, קבלת השקעת פרה-סיד בסך ,30 אלף דולר עם הכניסה לתכנית”.
טודיי היא תכנית ‘בוטיקית’ במובן שבכל מחזור הם קולטים עד 3 חברות בלבד. לדברי מנהלי התכנית הדבר נובע מהרצון והצורך לעבוד עם כל חברה באופן צמוד וברמה היומיומית. גם תהליך הסינון ובחירת החברות מבוצע באופן קפדני על מנת לוודא ככל שניתן את מידת ההתאמה של צוות המיזם למאפייני התכנית. “למחזור ה-1 פנו אלינו כ- 75 חברות ומתוכן בחרנו את 2 המצטיינות, ואנחנו גאים בהן ובדרך שהן עברו במהלך התכנית”, אומר אודי נצר, שותף ומנטור בטודיי וחבר בקבוצת המשקיעים.
נוסף על הצוות המרכזי שמוביל את התכנית, טודיי מורכבת מקבוצה גדולה של שותפים לעשייה, החל משותפים עסקיים כגון IBM, Gartner, Motorola Solutions שפותחים את שערם לחברות הצעירות, כמו גם מיתר, EY, פועלים היי-טק, בארי כץ, שמעניקות תמיכה ושירותים מקצועיים כחלק מהליווי הכולל של התכנית.
היזמים צריכים להיות מחוייבים במאה אחוז למיזם, בעלי כישורים טכנולוגיים מוכחים, ניסיון בפיתוח ובעבודה משותפת של צוות היזמים לפחות בחצי השנה האחרונה. הצוות נדרש להציג מוצר ראשוני העונה לבעיה אמיתית בשוק בינוני-גדול. במהלך התכנית, הסטארטאפ מתארח במשרדי toDay בתל אביב והצוות נדרש לעבוד ביחד עם צוות טודיי ובצמוד לתכנית העבודה.
4 תגובות על "מחזור חדש: toDay פותחת ההרשמה למחזור השני"
האם רעיון וידע בפיתוח זה מספיק או שיש צורך במוצר ראשוני?
נדרש להציג מוצר ראשוני (POC) כחלק מתהליך הקבלה לתכנית, על מנת לוודא יכולות והתכנות טכנולוגית של הצוות והמוצר. רעיון או מצגת בלבד, אינם מספיקים לקבלה לתכנית, יחד עם זאת מספיק שהמוצר יהיה בשלב ראשוני מאוד.
אתה צודק אבל באופן חלקי.
1. אכן, אנחנו מחפשים 3 חברות סטארט-אפ בתחילת דרכן.
2. התכנית מציעה כאופציה (לשיקול דעת הסטארט-אפ בלבד) קבלת השקעת פרה-סיד בסך K30$ עם הכניסה לתכנית. יזמנו את ההצעה הזאת כיוון שמשך התכנית הוא 6 חודשים וייתכן שהיזמים יצטרכו תקציב בכדי להשיג את יעדי התכנית.
3. אחד מיעדי התכנית הוא הובלת היזמים לגיוס סיד משמעותי בדמו-דיי, ואת זה אנחנו עושים ביחד עם קבוצת המשקיעים של טודיי.